b'\n_START_ARTICLE_\nSteerinen este\n_START_PARAGRAPH_\nSteerinen este eli steerinen vaikutus on atomien ja atomiryhmien koosta aiheutuva kemiallisen reaktion nopeutta alentava tekij\xc3\xa4. Steerinen este johtuu repulsiovoimista molekyyliorbitaalien elektronien v\xc3\xa4lill\xc3\xa4. Molekyylin geometriasta johtuva steerinen este kohottaa reaktion tapahtumiseen tarvittavan aktivoitumisenergian m\xc3\xa4\xc3\xa4r\xc3\xa4\xc3\xa4, mink\xc3\xa4 vuoksi reaktio tapahtuu hitaammin tai ei ollenkaan. Steerinen este on suuri varsinkin silloin, jos yhdiste sis\xc3\xa4lt\xc3\xa4\xc3\xa4 useita kookkaita atomiryhmi\xc3\xa4.\n_START_SECTION_\nVaikutukset reaktiivisuuteen\n_START_PARAGRAPH_\nSteerinen este vaikuttaa molekyylien reaktiivisuuteen. T\xc3\xa4m\xc3\xa4 tulee esiin esimerkiksi aldehydien ja ketonien kyvyss\xc3\xa4 reagoida nukleofiilisella substituutioreaktiolla. Nukleofiili hy\xc3\xb6kk\xc3\xa4\xc3\xa4 karbonyyliryhm\xc3\xa4n hiiliatomiin. Aldehydi, jossa t\xc3\xa4h\xc3\xa4n hiileen on kiinnittynyt hiilivetyryhm\xc3\xa4n lis\xc3\xa4ksi vain pieni vetyatomi reagoi herkemmin, koska sen steerinen este on pienempi kuin ketonilla, jossa karbonyyliryhm\xc3\xa4n hiiliatomiin kiinnittyneet hiilivetyketjut aiheuttavat steerist\xc3\xa4 estett\xc3\xa4. T\xc3\xa4m\xc3\xa4n vuoksi reaktiossa syntyv\xc3\xa4 v\xc3\xa4lituote on j\xc3\xa4nnittynyt ja heikommin pysyv\xc3\xa4.'